Advokatrådet er Advokatsamfundets bestyrelse og består af 15 medlemmer. Formanden vælges af alle praktiserende advokater for en fire-årig periode med mulighed for at forlænge perioden med to år mere. Resten af bestyrelsen vælges i de 8 advokatkredse, som landet er delt op i. Advokatsamfundet har både forpligtelser i forhold til advokatstanden og samfundet som helhed. Advokatsamfundet ser det som sin opgave at stå vagt om retssikkerheden og deltager i den offentlige debat om retssikkerhedsmæssige spørgsmål. I forhold til advokatstanden værner Advokatsamfundet om advokaternes integritet og uafhængighed. Det handler f.eks. om, at advokaternes kunder skal have fuld tillid til advokaten som en fortrolig rådgiver. Advokatsamfundet fører tilsyn med advokaterne og sikrer, at kunderne bliver behandlet ordentligt. Desuden sikrer Advokatsamfundet advokaternes faglige kvalitet ved at stå for advokaternes grunduddannelse, eksamen og den praktiske prøve i forbindelse med at blive advokat. Formanden for Advokatrådet har siden 2009 været advokat Søren Jenstrup.